Vene president Dmitri Medvedev ütles kolmapäeval, et korruptsioon takistab Vene  majanduse arengut.    "Korruptsioon jääb teguriks, mis mõjutab üldmajanduslikku olukorda. Korruptsiooni haare ei nõrgene, ta hoiab kogu majandust kõrist," ütles BNSi teatel Medvedev Lõuna-Uuralite tööstuslinnas Magnitogorskis toimunud moderniseerimiskomisjoni istungil.    "Tulemus on ilmselge - raha põgeneb meie majandusest," vahendas Interfax riigipea sõnu.    Presidendi sõnul ei ole Venemaal ohutu ja eduka äritegevuse võimalusi piisavalt suurel hulgal inimestel.    "Me ei saa sellega enam leppida - ei mina ega Venemaa Föderatsiooni valitsus. Kuni me ei muuda riiki külgetõmbavaks ettevõtlusele ja erainvesteeringutele, ei lahenda me peaülesannet - me ei muuda elukvaliteeti, aga see on iga riigipea, valitsuse, võimuerakonna, regioonijuhi ja omavalitsuse juhi - kõigi - töö eesmärk," toonitas Medvedev.    Ta lisas, et üksnes investeeringute kasv kindlustab uue majanduse loomise ning annab inimestele loomingulise hästi tasustatud töö.    Allikas: Delfi.ee